Mynd sem No Borders Iceland birtu af konunni þegar hún gekkst undir skoðun á spítala . Mynd / No borders iceland Að mati dómsmálaráðherra var framkvæmd brottvísunar albönsku konunnar sem vísað var úr landi 36. viku meðgöngu í samræmi við markmið laga um útlendinga og gildandi verklag „ Útlendingastofnunar og stoðdeildar embættis ríkislögreglustjóra og áherslur stjórnvalda um mannúðlega og skilvirka meðferð í málefnum útlendinga hér á landi . “ Þetta kemur fram í svari Áslaugar Örnu Sigurbjörnsdóttur dómsmálaráðherra við fyrirspurn Helgu Völu Helgadóttur , þingmanns Samfylkingarinnar . Konan kom hingað til lands í október ásamt eiginmanni sínum og barni í byrjun október og var fjölskyldunni synjað um alþjóðlega vernd þann 11. október og hún flutt úr landi aðfaranótt 5. nóvember síðastliðinn . Brottvísun konunnar vakti nokkra reiði í samfélaginu eftir að samtökin No Borders Iceland og Réttur barna á flótta vöktu athygli á málinu . Helga Vala spurði hver hafi tekið ákvörðun umbrottvísun konunnar en í svari dómsmálaráðherra segir að stoðdeild ríkislögreglustjóra beri ábyrgð á því að framkvæma ákvarðanir Útlendingastofnunar um flutning umsækjenda til heimalands þeirra . Helga Vala spurði jafnframt hver taki ákvarðanir um að heimila brottvísun þungaðra kvenna , þrátt fyrir að þær hafi verið metnar í læknisskoðun á Landspítala óhæfar til að fljúga vegna áhættumeðgöngu og á hvaða grundvelli læknir Útlendingastofnunar geti tekið ákvörðun um útgáfu flugvottorðs , jafnvel án þess að læknisskoðun fari fram . Í svari ráðherra segir að í tilviki albönsku konunnar hafi stoðdeild ríkislögreglustjóra haft samband við heilsugæsluna á höfuðborgarsvæðinu , sem annist þjónustu við umsækjendur um alþjóðlega vernd , og hafi þar fengið vottorð frá lækni um að konan væri ferðafær . „ Vottorðið var gefið út 4. nóvember eða degi fyrir brottför í samræmi við reglur flugfélaga um aldur slíkra vottorða . Undir kvöld þann sama dag fór konan á kvennadeild Landspítala og var útskrifuð eftir miðnætti . Við komu hennar aftur í búsetuúrræði sitt fengu starfsmenn stoðdeildar í hendur vottorð sem gefið hafði verið út á Landspítalanum skömmu áður . Þegar þeim varð ljóst að á því vottorði kæmi hvorki fram að fyrirhugaður flutningur væri óráðlegur né að flutningur viðkomandi úr landi á þessum tímapunkti myndi stefna öryggi hennar eða ófæddu barni í hættu var ákveðið að fresta flutningnum ekki , “ segir í svari ráðherra . Ráðherra geti þó ekki svarað því hvernig mat læknis eða heilbrigðisstarfsfólks fari fram þegar gefin eru út vottorð . Er þess þó getið að embætti landlæknis leiði nú vinnu við að yfirfara núgildandi verklag við útgáfu vottorða frá heilbrigðisyfirvöldum í málum umsækjenda um alþjóðlega vernd . Samtökin Réttur barna á flótta ætla kæra ríkislögreglustjóra , Útlendingastofnun og heilsugæsluna á höfuðborgarsvæðinu fyrir mannréttindabrot sem þau telja að framin hafi verið á óléttu albönsku konunni sem vísað var úr landi í vikunni . Barnshafandi konur mótmæltu fyrir utan dómsmálaráðuneytið í dag Dómsmálaráðherra er ánægð með að landlæknir og Útlendingastofnun ætli að skoða hvernig bæta megi ferla við heilsufarsmat á fólki sem bíði brottflutnings frá landinu . Einstaklingsbundið mat verði að liggja þar á bakvið en mikill fjöldi mála sé afgreiddur á hverju ári . Þingmenn Viðreisnar , Samfylkingar og Pírata lýstu vanþóknun sinni á meðferð albönsku konunnar og fjölskyldu hennar á Alþingi í dag .